Document ID: 32015R0608

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/608 ΤΗΣ ΕΠΙΤΡΟΠΉΣ
της 14ης Απριλίου 2015
για την τροποποίηση του κανονισμού (ΕΚ) αριθ. 798/2008 όσον αφορά τις καταχωρίσεις για την Ουκρανία και το Ισραήλ στον κατάλογο τρίτων χωρών, την έγκριση του προγράμματος ελέγχου της Ουκρανίας για την ανίχνευση σαλμονέλας στις όρνιθες ωοπαραγωγής, τις απαιτήσεις κτηνιατρικής πιστοποίησης όσον αφορά την ψευδοπανώλη των πτηνών και τις απαιτήσεις μεταποίησης για τα προϊόντα αυγών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (1), και ιδίως το άρθρο 10 παράγραφος 2,
Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 11 παράγραφος 1,
Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (3), και ιδίως την εισαγωγική φράση του άρθρου 8, το άρθρο 8 σημείο 1 πρώτο εδάφιο, το άρθρο 8 σημείο 4 και το άρθρο 9 παράγραφος 2 στοιχείο β) και παράγραφος 4,
Έχοντας υπόψη την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (4), και ιδίως το άρθρο 23 παράγραφος 1, το άρθρο 25, το άρθρο 26 παράγραφος 2 και το άρθρο 28 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 798/2008 της Επιτροπής (5) προβλέπει ότι τα βασικά προϊόντα που εμπίπτουν στο πεδίο εφαρμογής του μπορούν να εισάγονται στην Ένωση και να διαμετακομίζονται μέσω αυτής μόνο από τις τρίτες χώρες, εδάφη, ζώνες ή διαμερίσματα που απαριθμούνται στις στήλες 1 και 3 του πίνακα του μέρους 1 του παραρτήματος I του εν λόγω κανονισμού.
(2)
Ο κανονισμός (ΕΚ) αριθ. 2160/2003 προβλέπει κανόνες για τον έλεγχο της σαλμονέλας σε διαφόρους πληθυσμούς πουλερικών στην Ένωση. Ο εν λόγω κανονισμός προβλέπει ότι η εγγραφή ή η διατήρηση στους καταλόγους τρίτων χωρών από τις οποίες, όπως προβλέπεται από τη νομοθεσία της Ένωσης για το σχετικό είδος ή κατηγορία, τα κράτη μέλη επιτρέπεται να εισάγουν επιτραπέζια αυγά από πουλερικά που καλύπτονται από τον εν λόγω κανονισμό, υπόκειται στην υποβολή, από την ενδιαφερόμενη τρίτη χώρα στην Επιτροπή, προγράμματος ελέγχου της σαλμονέλας με εγγυήσεις ισοδύναμες με αυτές που περιλαμβάνονται στα εθνικά προγράμματα ελέγχου της σαλμονέλας στα κράτη μέλη. Ως προς αυτό, σχετικές εγγυήσεις και πληροφορίες περιλαμβάνονται, επίσης, στα σχετικά υποδείγματα κτηνιατρικών πιστοποιητικών για τα βασικά προϊόντα που αναφέρονται στο παράρτημα I μέρος 2 του κανονισμού (ΕΚ) αριθ. 798/2008.
(3)
Η Ουκρανία υπέβαλε στην Επιτροπή τα προγράμματά της για τον έλεγχο της σαλμονέλας σε σμήνη ωοπαραγωγής του είδους Gallus gallus. Κρίθηκε ότι τα εν λόγω προγράμματα παρέχουν εγγυήσεις ισοδύναμες με εκείνες που προβλέπονται στον κανονισμό (ΕΚ) αριθ. 2160/2003 και, συνεπώς, θα πρέπει να εγκριθούν.
(4)
Η Ουκρανία περιλαμβάνεται στην απόφαση 2011/163/ΕΕ της Επιτροπής (6) και έχει ένα εγκεκριμένο σχέδιο επιτήρησης καταλοίπων για τα αυγά.
(5)
Ως συνέπεια της ισοδυναμίας των προγραμμάτων ελέγχου της σαλμονέλας, η καταχώριση για την Ουκρανία στον κατάλογο που περιλαμβάνεται στο μέρος 1 του παραρτήματος I του κανονισμού (ΕΚ) αριθ. 798/2008 θα πρέπει να τροποποιηθεί, ώστε να επιτρέπεται η εισαγωγή αυγών της κατηγορίας Α στην Ένωση.
(6)
Ο κανονισμός (ΕΚ) αριθ. 798/2008 καθορίζει επίσης τις απαιτήσεις κτηνιατρικής πιστοποίησης για τα εν λόγω βασικά προϊόντα. Οι απαιτήσεις αυτές λαμβάνουν υπόψη αν απαιτούνται ή όχι ειδικοί όροι εξαιτίας της κατάστασης των εν λόγω τρίτων χωρών, εδαφών, ζωνών ή διαμερισμάτων ως προς τις νόσους, περιλαμβανομένων δοκιμών και δειγματοληψίας για διάφορες νόσους των πουλερικών, κατά περίπτωση. Οι ειδικοί αυτοί όροι, καθώς επίσης και τα υποδείγματα κτηνιατρικών πιστοποιητικών που απαιτείται να συνοδεύουν τις εισαγωγές και τη διαμετακόμιση των εν λόγω βασικών προϊόντων στην Ένωση, παρατίθενται στο μέρος 2 του παραρτήματος I του εν λόγω κανονισμού.
(7)
Η ψευδοπανώλη των πτηνών είναι μια ιδιαίτερα μεταδοτική ιογενής νόσος των πουλερικών, η οποία μπορεί να οδηγήσει σε σοβαρή νόσο, ιδίως σε μη προστατευόμενα, μη εμβολιασμένα σμήνη πουλερικών. Η ψευδοπανώλη των πτηνών εκδηλώνεται σε αρκετές τρίτες χώρες σε σπάνια ή σποραδική βάση και επί αρκετά έτη εκδηλώνεται στο Ισραήλ σε κύματα επιδημίας.
(8)
Τον Ιούνιο του 2014 το Γραφείο Τροφίμων και Κτηνιατρικών Θεμάτων της Επιτροπής (ΓΤΚΘ) διενήργησε έλεγχο στο Ισραήλ, για να αξιολογήσει τους ελέγχους υγείας των ζώων για τα πουλερικά και τα προϊόντα πουλερικών που προορίζονται για εισαγωγή στην Ένωση.
(9)
Ο έλεγχος επιβεβαίωσε ότι οι ισραηλινές κτηνιατρικές υπηρεσίες έχουν εν γένει αποτελεσματικά συστήματα για την αντιμετώπιση εστιών της ψευδοπανώλης των πτηνών σε εμπορικές εκμεταλλεύσεις πουλερικών.
(10)
Ωστόσο, κατά τον έλεγχο της ψευδοπανώλης των πτηνών σε μη εμπορικές εκμεταλλεύσεις πουλερικών εντοπίστηκαν σοβαρές αδυναμίες, όπως η απουσία οριοθέτησης ζωνών γύρω από τις μολυσμένες εκμεταλλεύσεις. Η έλλειψη περιορισμών στις μετακινήσεις των πουλερικών και των προϊόντων πουλερικών στην περιοχή γύρω από την εκδήλωση εστίας ψευδοπανώλης των πτηνών μπορεί να οδηγήσει στην εξάπλωση του ιού και στην εισαγωγή του σε σμήνη πουλερικών του εμπορικού τομέα, συμπεριλαμβανομένων εκείνων από τα οποία αποστέλλονται ζώντα πουλερικά ή προϊόντα πουλερικών στην Ένωση.
(11)
Επιπλέον, διαπιστώθηκε ότι οι έλεγχοι πριν από την εξαγωγή σε μητρικά σμήνη πουλερικών από τα οποία προέρχονται τα αυγά για επώαση και οι νεοσσοί μιας ημέρας δεν διενεργήθηκαν από επίσημο κτηνίατρο και ότι ο επίσημος κτηνίατρος δεν διέθετε πληροφορίες κατά τη στιγμή της αποστολής των βασικών προϊόντων πουλερικών στην Ένωση.
(12)
Επίσης, με τον έλεγχο αποκαλύφθηκε ότι απουσίαζαν αποτελεσματικές επιδημιολογικές έρευνες σε σχέση με εντοπισμένες εστίες ψευδοπανώλης των πτηνών, καθώς και επιδημιολογική ανάλυση στοιχείων από τις εστίες και μελέτες εμβολιασμού. Το γεγονός αυτό παρεμποδίζει τον έλεγχο των νόσων και την κατανόηση της επιδημιολογικής κατάστασης για την εμμονή του ιού της ψευδοπανώλης των πτηνών. Συνεπώς, επί του παρόντος αυτό δεν επιτρέπει στο Ισραήλ να αναπτύξει και να εφαρμόσει ολοκληρωμένη και αποτελεσματική στρατηγική για τον έλεγχο της ψευδοπανώλης των πτηνών.
(13)
Οι εν λόγω αδυναμίες υπονομεύουν την αξιοπιστία των υγειονομικών εγγυήσεων που παρέχονται στα κτηνιατρικά πιστοποιητικά για τα βασικά προϊόντα πουλερικών και καταδεικνύουν ότι επί του παρόντος τα ισραηλινά μέτρα ελέγχου της ψευδοπανώλης των πτηνών δεν πληρούν εξ ολοκλήρου τις σχετικές απαιτήσεις που καθορίζονται από την οδηγία 92/66/ΕΟΚ του Συμβουλίου (7).
(14)
Ανταποκρινόμενες στα συμπεράσματα και τις συστάσεις του ΓΤΚΘ, οι ισραηλινές αρχές αντιμετώπισαν τις ελλείψεις, ιδίως τις προϋποθέσεις για την κτηνιατρική πιστοποίηση και την οριοθέτηση ζωνών γύρω από εστίες εκδήλωσης σε μη εμπορικά σμήνη.
(15)
Παρά τις προσπάθειες και ορισμένες βελτιώσεις όσον αφορά τη βιοασφάλεια και άλλα προληπτικά μέτρα για την ψευδοπανώλη των πτηνών κατά τη διάρκεια των δύο τελευταίων ετών, εστίες της νόσου αυτής εξακολουθούν να εκδηλώνονται τακτικά στο Ισραήλ, τόσο στα πουλερικά του εμπορικού όσο και στα πουλερικά του μη εμπορικού τομέα και η νόσος αυτή είναι πολύ πιθανόν να μην έχει πλήρως ελεγχθεί και εξαλειφθεί στο εγγύς μέλλον.
(16)
Λόγω της επίμονης παρουσίας του ιού της ψευδοπανώλης των πτηνών στην ισραηλινή επικράτεια και των συνεχών κρουσμάτων σε εμπορικά σμήνη πουλερικών, είναι αναγκαίο να τροποποιηθούν οι ισχύουσες προϋποθέσεις εισαγωγής και απαιτήσεις πιστοποίησης, ώστε να προβλέπουν συμπληρωματικά μέτρα που παρέχουν καλύτερες εγγυήσεις για την ασφάλεια των εισαγωγών πουλερικών και προϊόντων πουλερικών από το Ισραήλ στην Ένωση.
(17)
Οι υγειονομικές και κτηνιατρικές απαιτήσεις για τις εκμεταλλεύσεις που εκτρέφουν πουλερικά αναπαραγωγής και απόδοσης και στρουθιονίδες αναπαραγωγής και απόδοσης είναι πιο αυστηρές από ό,τι για εκείνες που εκτρέφουν πουλερικά σφαγής και πουλερικά για την ανασύσταση του πληθυσμού των θηραμάτων, που μπορεί, ως εκ τούτου, να αντιμετωπίζουν αυξημένο κίνδυνο έκθεσης στον ιό της ψευδοπανώλης των πτηνών. Επιπλέον, είναι δύσκολο να εκτιμηθεί η κατάσταση όσον αφορά τις νόσους πτηνών που ζουν σε άγρια κατάσταση και από τα οποία προέρχεται το κρέας για εισαγωγές κρέατος άγριων πτερωτών θηραμάτων στην Ένωση.
(18)
Οι εισαγωγές πουλερικών σφαγής και πουλερικών για την ανασύσταση του πληθυσμού των θηραμάτων θα πρέπει να απαγορευτούν, καθώς αυτά εκτρέφονται σε εκμεταλλεύσεις οι οποίες δεν θεωρείται ότι παρέχουν επαρκείς εγγυήσεις για την υγεία των ζώων, δεδομένης της ανθεκτικότητας του ιού της ψευδοπανώλης των πτηνών στην ισραηλινή επικράτεια.
(19)
Οι εισαγωγές κρέατος άγριων πτερωτών θηραμάτων θα πρέπει να απαγορευτούν, επειδή το κρέας προέρχεται από πτηνά που ζουν σε άγρια κατάσταση, των οποίων το καθεστώς υγείας δεν μπορεί να αξιολογηθεί επαρκώς λόγω άγνωστης έκθεσης στον ιό της ψευδοπανώλης των πτηνών.
(20)
Συνεπώς, η καταχώριση για το Ισραήλ στο μέρος 1 του παραρτήματος I του κανονισμού (ΕΚ) αριθ. 798/2008 θα πρέπει να τροποποιηθεί και να περιλαμβάνει τον κωδικό «P3» στη στήλη 6 αναφέροντας τους περιορισμούς που ισχύουν λόγω της ψευδοπανώλης των πτηνών και «ημερομηνία λήξης» στη στήλη 6Α για τα βασικά προϊόντα για τα οποία οι εισαγωγές θα πρέπει να απαγορεύονται (SRP και WGM).
(21)
Στο Ισραήλ τα πουλερικά εμβολιάζονται τακτικά κατά της ψευδοπανώλης των πτηνών και σπάνια εκδηλώνουν κλινική νόσο όταν μολύνονται με τον ιό της ψευδοπανώλης των πτηνών, ο οποίος μπορεί, επομένως, να διαφύγει του εντοπισμού. Προκειμένου να αμβλυνθούν οι εν λόγω πιθανοί κίνδυνοι, θα πρέπει να απαιτούνται πρόσθετη δειγματοληψία και εργαστηριακές δοκιμές για την παρουσία του ιού της ψευδοπανώλης των πτηνών πριν από την εξαγωγή στην Ένωση για τα σμήνη από τα οποία ζώντα πουλερικά και ζώντες στρουθιονίδες προορίζονται για εισαγωγές στην Ένωση, τα μητρικά σμήνη αναπαραγωγής πουλερικών και στρουθιονιδών των οποίων τα αυγά για επώαση και οι νεοσσοί μιας ημέρας προορίζονται για εισαγωγές στην Ένωση, τα σμήνη πουλερικών σφαγής και στρουθιονιδών σφαγής που παράγουν κρέας που προορίζεται για εισαγωγές στην Ένωση και τα σμήνη ορνίθων ωοπαραγωγής των οποίων τα αυγά προορίζονται για εισαγωγές στην Ένωση.
(22)
Σε αυτό το πλαίσιο, το άρθρο 6 του κανονισμού (ΕΚ) αριθ. 798/2008 ορίζει ότι οι διαδικασίες για τη δειγματοληψία και τη διενέργεια δοκιμών στα πτηνά για ορισμένες νόσους πουλερικών, περιλαμβανομένης της ψευδοπανώλης των πτηνών, πρέπει να διενεργούνται σύμφωνα με το παράρτημα III. Το τμήμα I του εν λόγω παραρτήματος θα πρέπει να περιγράφει τις απαιτήσεις δειγματοληψίας και δοκιμών όσον αφορά τις συμπληρωματικές εγγυήσεις για την ψευδοπανώλη των πτηνών.
(23)
Κατά συνέπεια, στο μέρος 2 του παραρτήματος I του κανονισμού (ΕΚ) αριθ. 798/2008 θα πρέπει να προστεθεί μια καταχώριση «X» στο τμήμα «Συμπληρωματικές εγγυήσεις (ΣΕ)» με αναφορά στις συγκεκριμένες απαιτήσεις δειγματοληψίας και δοκιμών που προβλέπονται στο παράρτημα III. Ο κωδικός «X» θα πρέπει να συμπεριληφθεί στη στήλη 5 στην καταχώριση που αφορά το Ισραήλ στο μέρος 1 του παραρτήματος I.
(24)
Επιπλέον, τα κτηνιατρικά πιστοποιητικά BPP, BPR, DOC, DOR, HEP, HER, POU, RAT και E θα πρέπει να τροποποιηθούν ώστε να παραπέμπουν στις προαναφερόμενες συμπληρωματικές εγγυήσεις (ΣΕ) που καθορίζονται στο σημείο «X» και που πρέπει να πληρούνται για τις εισαγωγές στην Ένωση σε σχέση με την ψευδοπανώλη των πτηνών.
(25)
Επιπλέον, είναι σκόπιμο να περιληφθούν στο υπόδειγμα κτηνιατρικού πιστοποιητικού για προϊόντα αυγών (EP) απαιτήσεις για την πρόσθετη επεξεργασία προϊόντων αυγών σύμφωνα με τα πρότυπα του Παγκόσμιου Οργανισμού για την Υγεία των Ζώων (ΟΙΕ) για την αδρανοποίηση πιθανής παρουσίας του ιού της ψευδοπανώλης των πτηνών στο έδαφος τρίτης χώρας.
(26)
Τα υποδείγματα κτηνιατρικών πιστοποιητικών για πουλερικά αναπαραγωγής ή απόδοσης εκτός από τους στρουθιονίδες (BPP), νεοσσούς μιας ημέρας εκτός από τους στρουθιονίδες (DOC), αυγά πουλερικών για επώαση εκτός από τους στρουθιονίδες (HEP) και το υπόδειγμα για πουλερικά σφαγής και πουλερικά για την ανασύσταση του πληθυσμού των θηραμάτων εκτός από τους στρουθιονίδες (SRP) αναφέρονται στο άρθρο 13 παράγραφος 1 του κανονισμού (ΕΚ) αριθ. 798/2008 σε σχέση με τη χρήση εμβολίων κατά της ψευδοπανώλης των πτηνών στην τρίτη χώρα καταγωγής και απαιτούν να πληρούνται συμπληρωματικές υγειονομικές απαιτήσεις. Προκειμένου να αποφευχθεί πιθανή παρερμηνεία στην περίπτωση που δεν εφαρμόζονται συμπληρωματικές υγειονομικές απαιτήσεις στην τρίτη χώρα, εδάφη ή ζώνη καταγωγής του αντίστοιχου βασικού προϊόντος, θα πρέπει να δίνεται η δυνατότητα διαγραφής ολόκληρου του τμήματος στα εν λόγω υποδείγματα πιστοποιητικών.
(27)
Συνεπώς, ο κανονισμός (ΕΚ) αριθ. 798/2008 θα πρέπει να τροποποιηθεί αναλόγως.
(28)
Προτού καταστούν υποχρεωτικά τα τροποποιημένα υποδείγματα κτηνιατρικών πιστοποιητικών, θα πρέπει να μεσολαβήσει εύλογο μεταβατικό χρονικό διάστημα, ώστε να μπορέσουν τα κράτη μέλη και η βιομηχανία να προσαρμοστούν στις νέες απαιτήσεις που ορίζονται στα τροποποιημένα υποδείγματα κτηνιατρικών πιστοποιητικών.
(29)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Έγκριση του προγράμματος ελέγχου
Το πρόγραμμα ελέγχου που υποβλήθηκε από την Ουκρανία, σύμφωνα με το άρθρο 10 παράγραφος 1 του κανονισμού (ΕΚ) αριθ. 2160/2003, εγκρίνεται όσον αφορά τη σαλμονέλα στα σμήνη ορνίθων ωοπαραγωγής.
Άρθρο 2
Τροποποίηση του κανονισμού (ΕΚ) αριθ. 798/2008
Το παράρτημα I μέρος 1 του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού.
Άρθρο 3
Μεταβατικές διατάξεις
Για τη μεταβατική περίοδο έως τις 18 Μαΐου 2015 εξακολουθεί να επιτρέπεται η εισαγωγή στην Ένωση φορτίων των βασικών προϊόντων που καλύπτονται από τον κανονισμό (ΕΚ) αριθ. 798/2008 και τα οποία συνοδεύονται από κτηνιατρικό πιστοποιητικό που συμπληρώνεται σύμφωνα με τα αντίστοιχα υποδείγματα κτηνιατρικών πιστοποιητικών BPP, BPR, DOC, DOR, HEP, HER, POU, RAT, E ή EP, τα οποία παρατίθενται στο μέρος 2 του παραρτήματος I του εν λόγω κανονισμού, στις εκδόσεις τους πριν από τις τροποποιήσεις που γίνονται με τον παρόντα κανονισμό, υπό τον όρο ότι το κτηνιατρικό πιστοποιητικό έχει συμπληρωθεί και υπογραφεί το αργότερο στις 3 Μαΐου 2015.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Απριλίου 2015.

Labels: 3
18
17
6